প্রচুর ভাবাভাবি করে শেষ পর্যন্ত সে গেল বিক্রমের মেসে। ওদের বাড়ি থেকে বিক্রমের মেস খুব বেশি দূরে নয়। রঙ ও পলেস্তরা উঠে যাওয়া তামাটে বাড়িটা একটু আগের বৃষ্টিতে ভিজে বড় স্নিগ্ধ দেখাচ্ছে। গেটের মুখে কিছু টব ও লতানো গাছ, ওদের সবুজ রঙে কাঁপছে অপরিসীম রোদ। এর আগেও, বিক্রম যখন ওকে প্রত্যাখ্যান করেনি, মালবিকা বেশ কয়েকবার মেসটায় এসেছে। গেট দিয়ে ঢোকার পর মালবিকাকে দেখে বুড়ো দারোয়ান ও রাঁধুনেটা হাসল। মেসটা এখন ফাঁকা। পুজোর ছুটির জন্য বেশির ভাগ ছেলেই বাড়ি গিয়েছে। মালবিকার হঠাৎ ভয় হল বিক্রমও ওর দুর্গাপুরের বাড়ি চলে যায়নি তো।